als_Latn dik_Latn sag_Latn
Manipulim i opinionit publik i ka cilësuar Fatmir Mediu deklaratat e ministrit të Brendshëm, Saimir Tahiri në lidhje me pretendimet se ish-shoferi i tij Fatjon Skënderi figuron në listën e personave që kanë planifikuar atentatin ndaj deputetit, Tom Doshi. Nga Kryesia e Kuvendit, vetëm pak minuta pas deklaratës së Ministrit Tahiri, Mediu e cilësoi të turpshme tentativën për të lidhur emrin e tij me ngjarjen kriminale.“Në mënyrë krejtësisht paturp, Ministri i Brendshëm Tahiri u përpoq që këtë ngjarje ta lidhë edhe me emrin tim, duke deklaruar se personi i quajtur Fatjon Skënderi ka qenë ish-shoferi i kreut të Partisë Republikane Fatmir Mediu”.Ai ka sqaruar dhe pozicionin e Fatjon Skënderit në raport me Partinë Republikane. “Për sa më sipër deklaroj se: Fatjon Skënderi ka qenë shofer i PR në vitin 1991-1993 dhe është larguar në ’93 atëherë kur Saimir Tahiri ishte akoma kalama. Dhe unë kam shkuar në PR në vitin 1992. Në vitin 1991-97 kryetar i PR ka qenë Sabri Godo, prandaj deklarata e Saimir Tahirit se Fatjon Skënderi ka qenë ish-shofer i kreut të Partisë Republikane Fatmir Mediu është manipulim dhe mashtrim i opinionit publik. Në PR, vetëm kryetari ka pasur mjet në dispozicion,ndërsa pjesa tjetër e kryesisë kanë lëvizur me mjetet e disponueshme pranë kësaj partie. I tillë ka qenë ka qenë edhe një mjet i drejtuar nga Fatjon Skënderi. Ka qenë shofer në dispozicionin të sektorit të organizimit të PR, sekretarit të përgjithshëm dhe nënkryetarit. Siç e thashë nga 1991-93. Që atëherë nuk ka pasur asnjë marrëdhënie me PR”.Sipas tij Qeveria dhe strukturat shtetërore po tentojnë të manipulojnë faktet dhe provat të ngjarjes së rëndë.“Këto insinuata janë të turpshme dhe kanë një qëllim të vetëm: Manipulimin dhe mbulimin e të vërtetës të deklaruar nga deputeti socialist, mik i ngushtë i Kryeministrit dhe Ministrit Tahiri. Gjithë opinioni ka pritur dhe pret një përgjigje të vetme, se pse Ministri i Brendshëm dhe strukturat e shtetit, Kryeministri nuk i japin përgjigje akuzave të deputetit socialist sipas të cilit është urdhëruar vrasja e tij dhe deputetit të PD që prej 6 muajsh. Akuzë kjo e cila e ka dhe emrin e urdhëruesve dhe të ekzekutorëve. Qeveria pas deklaratës së deputetit të PS, zotit. Doshi është përfshirë aktivisht në manipulimin e opinionit publik dhe të kësaj ngjarje duke u përpjekur të manipulojë faktet dhe emrat të përfshirë në këtë ngjarje. Dhe atë që nuk e bëri për çudi për 6 muaj pretendon se e ka zgjidhur në dy ditë. Kjo është sjellja tipike e sigurimit të shtetit, e manipulimit të fakteve dhe të provave”. Në përfundim të deklaratës, Fatmir Mediu adresoi disa pyetje në drejtim të strukturave shtetërore, posaçërisht Kryeministrit dhe Ministrit Tahiri.“Të gjithë duhet të shtrojmë një pyetje: Pse Tahiri dhe Qeveria deklarohet sot pas 6 muajsh? Kur sipas tij e ka provuar të kundërtën përmes deklarimeve të deputetit të PS shumë muaj më parë. Pse Tahiri dhe Qeveria nuk kanë marrë qëndrim institucional të shtetit në raport me deklarimet qofshin dhe fallco të deputetit socialist, por ka pranuar të ulet jashtë zyrave të shtetit me njerëz të cilët e kanë deklaruar veten si killer apo manipulator? Pse Tahiri dhe strukturat e shtetit nuk e kanë arrestuar dëshmitarin apo killerin e urdhëruar, siç bënë këto dy ditët e fundit, prej 6 muajsh por e kanë lënë të lirë? Kjo tregon edhe njëherë se ky shtet ka marrë fund nga mënyra sesi funksionon, se këta njerëz nuk duan të dinë se çfarë është ligji, por nisen nga interesat e tyre personale dhe politike në të gjithë raportin që ndërtojnë dhe jo interesat e qytetarëve”, përfundon deputeti Fatmir Mediu.
als_Latn